Nacionalni park podzemne rijeke Puerto Princesa
Nacionalni park podzemne rijeke Puerto Princesa je nacionalni park na Filipinima, lociran oko 80 kilometara sjeverno od glavnog grada provincije Palawan, Puerto Princesa. Kako i sam naziv govori, nacionalni park je nazvan po istoimenoj rijeci. Nalazi se u područje planinskog lanca Saint Paul, na zapadnoj obali ostrva i omeđen je zalivom Saint Paul na sjeveru i rijekom Babuyan na istoku. Nacionalnim parkom od 1992. godine upravlja Gradska Vlada Puerto Princesa. 2010. godine, grupa ekologa i geologa je otkrila da podzemna rijeka ima drugi nivo, odnosno sprat što znači da postoje mali vodopadi unutar pećine. Pronašli su kupolnu pećinu na oko 300 m iznad podzemne rijeke, sa velikim šišmišima, više riječnih kanala i drugu duboku pećinu, kao i neka morska stvorenja. Dublja područja podzemne rijeke je gotovo nemoguće istražiti zbog pomanjkanja kiseonika u zraku. Zauzima površinu od 22.202 hektara, odnosno 222,02 km2. 11. novembra 2011. godine, zajedno sa još 6 drugih prirodnih čuda, izabran je u među sedam novih svjetskih čuda prirode.